SELETUSKIRI 								      30.01.2019. a
Narva linna kaevetööde eeskirja kinnitamise kohta				


Tulenevalt kohaliku omavalitsuse korralduse seaduse § 6 lg 1 ja § 22 lg 1 punktist 361 kuulub kaevetööde eeskirja kehtestamine linnavolikogu ainupädevusse.

Praegu kehtiv Narva linna kaevetööde eeskiri kinnitati Narva Linnavolikogu 06.03.2008. a määrusega nr 17. Pärast määruse vastuvõtmist on vastu võetud ehitusseadustik, liikluskorraldusseadus, mitmed majandus- ja taristuministri määrused, mis reguleerivad muu hulgas tee ehitamise kvaliteedi nõudeid, omanikujärelevalve tegemise korda tee ehitustöödel jne. 

Käesoleva eelnõu eesmärk on viia Narva linna kaevetööde eeskiri vastavusse kehtivate õigusaktidega. 

Muudatused puudutavad kaevetööde teostamise korda, nõudeid kaevetööde projektdokumentatsioonile, nõudeid kaevetööde lõpetamisele, sh teekatte taastamisele.

Olulisemad muudatused on eeskirja kuuendas peatükis, millega kehtestatakse järgmised teekatte taastamise nõuded:
Piki sõidutee sõidurada toimuvate kaevetööde korral:
1) sõidutee sõiduraja katted taastatakse kogu sõiduraja laiuselt nendel sõiduradadel, kus kaevetöid teostatakse, ja kaeviku kogu pikkuses ning 0,2 m pikkuselt üle kaeviku otsaservade. Vajaduse korral reguleeritakse või vahetatakse välja äärekivid.
Tänava suhtes risti või diagonaalis tehtava kaevetöö korral:
1) Juhul, kui kaevetöödel kahjustatakse üle 30% teekattest sõiduraja laiuselt, taastatakse sellel sõidurajal katted kogu sõiduraja laiuselt ja kaeviku kogu pikkuses ning 0,2 m pikkuselt üle kaeviku otsaservade. 
2) Muudel juhtudel taastatakse katted kaeviku igalt küljelt vähemalt 0,20 m üle kaeviku servade.
Kõnniteedel toimuvate kaevetööde korral taastatakse kõnniteekatted kogu kõnnitee laiuselt ning vajadusel vahetatakse ka äärekivid. Katted taastatakse 0,2 m pikkuselt üle kaeviku otsaservade.
Eeskirja kohaselt taastatakse teekate 0,20 m üle kaeviku servade katte purunemise vältimiseks vana ja uue teekatte ühenduskohas (liideses).

Teekatte taastamise kvaliteedi parandamiseks pakutakse eelnõus pikendada garantiiperioodi  kahelt aastalt neljale aastale. Eeskirja § 41 kohaselt annab kaevaja kaevetööde järgsel taastamisel kattele ja haljasaladele neljaaastase garantii alates kaevetöö objekti üleandmisest loa väljastajale. Kaevaja tagab garantiiajal avastatud puuduste kohese likvideerimise ja teavitab loa väljastajat vähemalt kolm päeva enne garantiitööde algust. Kui kaevaja pole garantiiajal ilmnenud ja omanikujärelevalve tegija või loa väljastaja poolt fikseeritud puudusi määratud tähtajaks kõrvaldanud, võib loa väljastaja tellida taastamistööd kolmandalt isikult tellija kulul.
Eeskirjaga muudetakse ka nõudeid teekatte ajutise taastamise osas. Eeskirja § 38 p 7 kohaselt, kui liiklus on vaja avada enne teekatte täielikku taastamist või kui ilmastikust tingituna ei ole võimalik teekatet või haljastust taastada nõuetekohaselt, taastab kaevaja ajutiselt haljastuse ning ajutiselt teekatte asfaldiga. Kaevaja monitoorib pidevalt ja hoiab ajutise teekatte omal kulul sõidukõlblikuna katendi lõpliku täieliku taastamiseni. 

[bookmark: _GoBack]Seitsmes peatükk käsitleb järelevalvet ja vastutust. Kaevaja kannab täielikku vastutust teostatud kaevetöö tehnoloogia, ohutustehnika, tähtaegade, kvaliteedi, liiklusohutuse ning kaevetöö projektdokumentatsiooni ja selle juurde käivate kooskõlastuste nõuete täitmise eest.

Eeskirja täiendatakse sätetega, mis kehtestavad vastutuse kaevetööde eeskirja rikkumise eest. Kaevetööde  eeskirja rikkumise eest karistatakse kohaliku omavalitsuse korralduse seaduse § 66² sätestatud korras. Loa väljastaja korrakaitseorganil on õigus teha kaevetööde eest vastutavale isikule ettekirjutused vastavalt korrakaitseseaduse § 28. Kaevetööga tekitatud kahju hüvitab kaevaja täies ulatuses. Kaevaja pankroti väljakuulutamise või juriidilise isiku lõpetamise korral vastutab kaevetöödega tekitatud kahju eest kaevetööde tellija.

Eespool toodust tulenevalt on otstarbekas kinnitada Narva linna kaevetööde teostamise uus eeskiri, kus on arvestatud kõiki seadusandluses toimunud muudatusi, ning tunnistada kehtetuks Narva Linnavolikogu 06.03.2008. a määrus nr 17 Narva linna kaevetööde eeskirja kinnitamise kohta. 

